 NA RICHARD MUNGUTI MLALAMISHI mwingine amewasilisha kesi katika mahakama akiiomba kusitisha utekelezaji wa notisi ya gazeti la serikali iliyopandisha gharama za kutuma maombi ya pasipoti na huduma nyingine za serikali. Kupitia kwa wakili Danstan Omari, Mkenya Fredrick Bikeri anasema kuna haja ya kusitisha notisi zilizopandisha ada hizo kwa sababu zitawaongezea wananchi ugumu wa maisha na hata kuchangia wao kuendelea kuteseka. Bw Bikeri anasema kwamba hakuna sababu ya maana ya serikali kupandisha ada kwa huduma hizo, akiongeza kwamba hata umma haukuhusishwa kabla ya uamuzi huo kufikiwa. Jaji Lawrence Mugambi ameagiza kesi hiyo itajwe Novemba 29, 2023, wakati kesi kama hiyo, iliyowasilishwa na daktari wa upasuaji jijini Nakuru Magare Gikenyi itatajwa. Kupitia kwa notisi nambari 15239-15242 za gazeti la serikali mnamo Novemba 6, 2023, Waziri wa Usalama wa Ndani Profesa Kithure Kindiki aliagiza kuchapishwa kwa ada mpya za kupata stakabadhi hizo na huduma nyingine kutoka kwa serikali. Stakabadhi nyingine ambazo ada zake zimepandishwa ni cheti cha kuzaliwa, cheti cha kifo, cheti cha ndoa, na kibali cha kazi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  